# Odborné stanovisko hlavného kontrolóra k návrhu rozpočtu obce Ratvaj na roky 2018 – 2020

V zmysle § 18, odsek 1, písmeno c) zákona č. 369/1990 Zb. o obecnom zriadení v znení neskorších predpisov (ďalej len v z. n. p.) predkladám Odborné stanovisko hlavného kontrolóra k návrhu rozpočtu obce Ratvaj na roky 2018–2020 (ďalej len „rozpočtu“) odborné stanovisko k „rozpočtu“ (ďalej len „odborné stanovisko") bolo spracované na základe predloženého materiálu Návrh rozpočtu obce Ratvaj na roky 2018-20120 ako aj ďalších podkladov, ktoré tvorili základ pre spracovanie základného dokumentu, ktoré boli spracované v súlade s § 9 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v z. n. p..

1. ***VÝCHODISKÁ SPRACOVANIA ODBORNÉHO STANOVISKA***

Pri spracovaní odborného stanoviska som vychádzala z posúdenia predloženého návrhu z nasledovných hľadísk:

**1. Zákonnosť predloženého návrhu rozpočtu**

**1.1. Súlad so všeobecne záväznými právnymi predpismi**

Návrh rozpočtu bol spracovaný v súlade s Príručkou na zostavenie návrhu rozpočtu verejnej správy na roky 2018-2020 č. MF/009405/2017-411.

Príručka na zostavenie návrhu rozpočtu verejnej správy na roky 2018 – 2020 je vydaná v súlade s § 14 zákona č. 523/2004 Z. z. o rozpočtových pravidlách verejnej správy a zmene a doplnení niektorých zákon v znení neskorších predpisov.

Návrh rozpočtu zohľadňuje príslušné ustanovenia:

- zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v z. n. p. a v súlade s ustanovením § 9, ods. 1, 2 a 3, zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v z. n. p.,

- zákon č. 564/2004 Z. z. o rozpočtovom určení výnosu dane z príjmov územnej samospráve a zmene a doplnení niektorých zákonov v znení neskorších predpisov,

- s nariadením vlády č. 668/2004 Z. z. o rozdeľovaní a poukazovaní výnosu dane z príjmov územnej samospráve

- zákon č. 369/1990 Zb. o obecnom zriadení v znení neskorších predpisov,

- zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, na základe ktorého v súlade s príslušnými ustanoveniami bolo vydané Všeobecne záväzné nariadenie obce o miestnych daniach a miestnom poplatku za komunálne odpady a drobné stavebné odpady (ďalej len VZN)

- zákon č. 597/2003 Z. z. o financovaní základných škôl, stredných škôl a školských zariadení v znení neskorších predpisov

- ústavný zákon č. 493/2011 o rozpočtovej zodpovednosti

- opatrenie MF SR č. MF/010175/2004-42 zo dňa 8.12.2004 v znení neskorších predpisov, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie,

- vyhláška ŠÚ SR 257/2014, ktorou sa vydáva štatistická klasifikácia výdavkov verejnej správy (SK COFOG).

**1.2. Dodržanie informačnej povinnosti zo strany obce**

Návrh rozpočtu bol zverejnený na úradnej tabuli obce a obvyklým spôsobom obce v zákonom stanovenej lehote, t.j. viac ako 15 dní pred jeho schválením v súlade s § 9 ods. 2 zákona č. 369/1990 Zb. o obecnom zriadení v z. n. p..

**2. Metodická správnosť predloženého návrhu rozpočtu**

Rozhodnutie o forme rozpočtovania bolo odsúhlasené OZ na základe a v súlade s poslednou úpravou zákona č. 583/2004 Z. z. o rozpočtových pravidlách územnej samosprávy, podľa ktorej obce do 2.000 obyvateľov nemusia spracovávať programový rozpočet. Rozpočet bol spracovaný podľa rozpočtovej klasifikácie v súlade s Opatrením MF SR č. MF/010175/2004-42 uverejnenom vo Finančnom spravodajcovi č. 14/2004, s dodatkom z 26.4.2017 č. MF/008740/2017-421 , ktorým sa ustanovuje druhová, organizačná a ekonomická klasifikácia rozpočtovej klasifikácie v z. n. p., ktorá je záväzná pri zostavovaní rozpočtov územnej samosprávy, pričom rozpočet bol spracovaný v členení na úrovni hlavnej kategórie, kategórie, položky a podpoložky funkčnej a ekonomickej klasifikácie. Rozpočet zohľadňuje nové členenie v súlade s Vyhláškou ŠÚ SR, ktorou sa vydáva štatistická klasifikácia výdavkov verejnej správy. Návrh Rozpočtu obce na schválenie OZ je predložený na úrovni hlavnej kategórie.

**B. VÝCHODISKÁ TVORBY NÁVRHU ROZPOČTU**

Rozpočet vychádza zo schválených východísk rozpočtu verejnej správy na roky 2017 -2019, z

návrhu rozpočtu verejnej správy na roky 2018 - 2020 a z vývoja hospodárenia obce v rokoch 2015 a 2016.

**C. TVORBA NÁVRHU VIACROČNÉHO ROZPOČTU**

Návrh viacročného rozpočtu ako strednodobého ekonomického nástroja finančnej politiky obce je spracovaný podľa zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v z. n. p. v členení podľa § 9 ods. 1 citovaného zákona na:

a) rozpočet na príslušný rozpočtový rok - rok 2018,

b) rozpočet na rok nasledujúci po príslušnom rozpočtovom roku - rok 2019,

c) rozpočet na rok nasledujúci po roku, na ktorý sa zostavuje rozpočet podľa písmena b) – rok 2020.

Viacročný rozpočet na roky 2019 - 2020 je zostavený v rovnakom členení, v akom sa zostavuje rozpočet obce na príslušný rozpočtový rok. Rozpočet obce na príslušný rozpočtový rok je záväzný, rozpočty na nasledujúce dva rozpočtové roky nie sú záväzné, majú len orientačný charakter, ich hodnoty sa upresňujú v ďalších rozpočtových rokoch. Viacročný rozpočet na roky 2019 - 2020 je v súlade s § 10 ods. 3 až 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v z. n. p. vnútorne členený na:

a) bežné príjmy a bežné výdavky (ďalej len "bežný rozpočet"),

b) kapitálové príjmy a kapitálové výdavky (ďalej len "kapitálový rozpočet"),

c) finančné operácie.

Vo viacročnom rozpočte na roky 2019 - 2020 sú vyjadrené finančné vzťahy k ŠR v rámci financovania prenesených kompetencií štátu, finančné vzťahy k štátnym fondom, k zriadeným

a založeným právnickým osobám a fyzickým osobám - podnikateľom a právnickým osobám, ktorým sa poskytujú prostriedky z rozpočtu, k rozpočtom iných obcí a k rozpočtom vyšších územných celkov.

**D. ZÁKLADNÁ CHARAKTERISTIKA NÁVRHU ROZPOČTU**

Na schválenie je predložený návrh Rozpočtu obce Ratvaj na roky 2018 - 2020 a je zostavený ako vyrovnaný, pričom predpokladá:

|  |  |  |  |
| --- | --- | --- | --- |
| Rozpočtové roky | 2018 | 2019 | 2020 |
| Celkové príjmy | 35 900,00 | 35 900,00 | 35 900,00 |
| Celkové výdavky | 35 900,00 | 35 900,00 | 35 900,00 |
| Výsledok hospodárenia | 0 | 0 | 0 |

V členení:

1. Bežný rozpočet:

|  |  |  |  |
| --- | --- | --- | --- |
| Rozpočtové roky | 2018 | 2019 | 2020 |
| Bežné príjmy celkom | 35 900,00 | 35 900,00 | 35 900,00 |
| Bežné výdavky celkom | 35 900,00 | 35 900,00 | 35 900,00 |
| Hospodárenie obce  + prebytok, - schodok | 0 | 0 | 0 |

1. Kapitálový rozpočet:

|  |  |  |  |
| --- | --- | --- | --- |
| Rozpočtové roky | 2018 | 2019 | 2020 |
| Kapitálové príjmy celkom | 0 | 0 | 0 |
| Kapitálové výdavky celkom | 0 | 0 | 0 |
| Hospodárenie obce  + prebytok, - schodok | 0 | 0 | 0 |

1. Finančné operácie:

|  |  |  |  |
| --- | --- | --- | --- |
| Rozpočtové roky | 2018 | 2019 | 2020 |
| Príjmové fin operácie | 0 | 0 | 0 |
| Výdavkové fin operácie | 0 | 0 | 0 |
| Hospodárenie obce  + prebytok, - schodok | 0 | 0 | 0 |

1. Rozpočet príjmov:

|  |  |  |
| --- | --- | --- |
| Rok | Rozpočet príjmov celkom | Skutočnosť naplnenia príjmov |
| 2015 |  | 30 363,12 |
| 2016 |  | 33 221,49 |
| 2017 | 30580,00 |  |
| 2017 | 48 990,00 | X |
| 2018 | 35 900,00 | X |
| 2019 | 35 900,00 | X |
| 2020 | 35 900,00 | X |

1. Rozpočet výdavkov:

|  |  |  |
| --- | --- | --- |
| Rok | Rozpočet výdavkov celkom | Skutočnosť naplnenia výdavkov |
| 2015 |  | 22 196,12 |
| 2016 |  | 29 701,01 |
| 2017 | 30 580,00 |  |
| 2017 | 48 990,00 | X |
| 2018 | 35 900,00 | X |
| 2019 | 35 900,00 | X |
| 2020 | 35 900,00 | X |

**1.1 BEŽNÉ PRÍJMY**

1. Daňové príjmy tvoria rozhodujúcu časť príjmovej časti rozpočtu. Najvýznamnejší podiel na tejto časti príjmu obce tvorí výnos dane poukazovanej územnej samospráve zo štátu, tzv. podielová daň zo štátneho rozpočtu. V zmysle zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov v znení neskorších predpisov výnos dane z príjmov fyzických osôb je plánovaný príjem rozpočtov obcí vo výške viac ako 70 % v príslušnom rozpočtovom roku.

1.1.1 Dane z majetku a Dane za tovary a služby :

V tejto časti príjmu sú obsiahnuté príjmy podľa zákon č. 582/2004 o miestnych daniach a miestnom poplatku za komunálne odpady a drobné stavebné odpady v znení neskorších predpisov na základe čoho má obec spracované VZN obce a rozhodná časť príjmu tvorí príjem z Dane z nehnuteľností a nie je zanedbateľná ani časť príjmu Dane za tovary a služby, kde rozhodnú časť tvorí príjem z poplatku za komunálne odpady a drobný stavebný odpad.

1.1.2 Nedaňové príjmy

Nedaňové príjmy sú tvorené príjmami z prenájmu pozemkov, budov, nebytových priestorov, ktoré sú plánované v zmysle uzatvorených platných nájomných zmlúv a príjmom z administratívnych a iných poplatkov a platieb.

1.2 **KAPITÁLOVÉ PRÍJMY**

Obec Ratvaj v Návrhu rozpočtu v úvode nepočíta s kapitálovými príjmami.

**1.3 PRÍJMOVÉ FINANČNÉ OPERÁCIE**

Prostredníctvom tejto kategórie sa realizujú prevody z peňažných fondov obce, ktoré sa zapájajú do rozpočtu obce, pričom prebytok finančného hospodárenia z roku 2017 bude zapracovaný do rozpočtu po schválení Záverečného účtu za rok 2017. Obec Ratvaj v Návrhu rozpočtu v úvode nepočíta s príjmami – príjmové finančné operácie.

**2.1 BEŽNÉ VÝDAVKY**

Vystihujú reálnu potrebu na základe potrieb obce vychádzajúc z historických súvislostí z vývoja za predchádzajúce roky, prípadne uzatvorených zmluvných dojednaní v ojedinelých prípadoch upravené o predpokladaný inflačný rast.

**2.2 KAPITÁLOVÉ VÝDAVKY**

Čerpanie kapitálových výdavkov je navrhované vo výške 0,00 €.

**2.3 VÝDAVKOVÉ FINANČNÉ OPERÁCIE**

V kategórii výdavkové finančné operácie je vykázané čerpanie vo výške 0 €.

**REKAPITULÁCIA ROZPOČTU v mene € Rok 2018**

|  |  |  |  |
| --- | --- | --- | --- |
| **Bežné príjmy** | **35 900,00** | **Bežné výdavky** | **35 900,00** |
| Daňové príjmy | 33 530,00 | Bežné výdavky | 35 900,00 |
| Nedaňové príjmy | 170,00 |  |  |
| Granty a transfery, dotácie | 2 200,00 |  |  |
| **Výsledok hospodárenia** | **0** | | |
| **Kapitálové príjmy** | **0** | **Kapitálové výdavky** | **0** |
| **Výsledok hospodárenia** | **0** | | |
| **Príjmové fin. operácie** | 0,00 | **Výdavkové fin. operácie** | **0,00** |
| **Výsledok hospodárenia** | **0,00** | | |
| **VH** | **0,00** | | |
| **VH bez fin. operácií** | **0,00** | | |

Ústavný zákon č. 493/2011 Z. z. o rozpočtovej zodpovednosti: Čl. 12 ods. 5 písm. d) hovorí, že, ak výška dlhu dosiahne 55 % podielu na hrubom domácom produkte a zároveň nedosiahne 57 % podielu na hrubom domácom produkte, obec a vyšší územný celok sú povinní schváliť rozpočet na nasledujúci rozpočtový rok s výdavkami maximálne vo výške výdavkov rozpočtu predchádzajúceho rozpočtového roka okrem výdavkov na likvidáciu škôd spôsobených živelnými pohromami a výdavkov na financovanie spoločných programov Slovenskej republiky a Európskej únie.

Na základe informácií MF SR výdavky v rozpočte na budúci rok sa môžu navýšiť. Eurostat totiž vo svojej minuloročnej jesennej notifikácii deficitu a dlhu potvrdil očakávania rezortu financií a po zapracovaní novej metodiky ESA 2010 znížil verejný dlh Slovenska pod 55-percentnú hranicu.

Podľa aktuálnej notifikácie totiž hrubý dlh verejnej správy Slovenska je 51,80 % hrubého domáceho produktu (HDP) a deficit verejných financií predstavoval v roku 2016 2,19% HDP.

Predložený návrh rozpočtu spĺňa podmienku vyplývajúcu z ústavného zákona.

1. **PROGRAMOVÝ ROZPOČET**

Zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v § 4 ods.5 ,, Rozpočet obce obsahuje aj zámery a ciele, ktoré bude obec realizovať z výdavkov rozpočtu obce (ďalej len "program obce")“.

Počnúc rozpočtom na rok 2009 obce boli zákonom viazané k uplatňovaniu moderných metód

tvorby rozpočtu a nových nástrojov rozpočtového procesu zameraných na plnenie stanovených cieľov za podmienok efektívneho, hospodárneho a účinného vynakladania finančných zdrojov, ktoré majú k dispozícii - tzv. programové rozpočtovanie.

Programový rozpočet je systém založený na plánovaní úloh a aktivít subjektov samosprávy v nadväznosti na ich priority a alokovanie disponibilných rozpočtových zdrojov do programov, s dôrazom na výsledky a efektívnosť vynakladania rozpočtových prostriedkov. Prijatou novelou zákona č. 583/2004 Z. z. o rozpočtových pravidlách územnej samosprávy § 4 ods. 5 - obce do 2.000 obyvateľov sa môžu rozhodnúť o tom, či budú schvaľovať programový alebo len finančný rozpočet na príslušný rok. S rozhodnutím o tom, či obec bude schvaľovať programový alebo finančný rozpočet plynú ďalšie náležitosti z pohľadu obtiažnosti pri zavádzaní údajov do centrálne zbieraných údajov informačného systému MF SR – RIS SAM, ktorý je nasadený ako účinný nástroj na kontrolu a preverovanie financovania a hlavne plnenia rozpočtových pravidiel na obciach. V priebehu roku 2017 obec nemala schválený rozpočet v programovej štruktúre.

***ZÁVER***

Návrh Rozpočtu obce Ratvaj na rok 2018 a návrh viacročného rozpočtu na roky 2019 – 2020 zodpovedá príslušným predpisom, je zostavený podľa predpísanej rozpočtovej klasifikácie a spĺňa predpísanú štruktúru.

Návrh Rozpočtu obce bežných príjmov a výdavkov je spracovaný pre obdobie 2018 – 2020.

Návrh rozpočtu bol verejne sprístupnený, spôsobom v obci obvyklým v zákonom stanovenej lehote, t.j. viac ako 15 dní pred jeho schválením v súlade s § 9 ods. 2 zákona č. 369/1990 Zb. o obecnom zriadení v znení neskorších predpisov.

Na základe uvedených skutočností odporúčam Obecnému zastupiteľstvu v Ratvaji

s ch v á l i ť

predložený Návrh rozpočtu obce Ratvaj na rok 2018

a

návrh viacročného rozpočtu na roky 2019 - 2020

zobrať na vedomie.

V Ratvaji, 2017-12-04

Ing. Mária Galeštoková v. r.

hlavná kontrolórka obce Ratvaj